राजधानी में केंद्रीय मंत्री किरेन रिजिजू ने रविवार सुबह जवाहरलाल नेहरू स्टेडियम से एयरटेल दिल्ली हाफ मैराथन का शुभारंभ किया। मैराथन में भाग लेने वाले लोग जवाहरलाल नेहरू स्टेडियम व जयसिंह रोड पर एकत्रित हुए, जहां केंद्रीय मंत्री किरेन रिजिजू ने फायर कर मैराथन की शुरुआत की। हाफ मैराथन जवाहरलाल नेहरू स्टेडियम से शुरू हुई और दस किमी के दायरे में घूमकर जवाहरलाल नेहरू स्टेडियम पर ही खत्म होगी। इसे लेकर दिल्ली ट्रैफिक पुलिस ने लोगों को सलाह दी है कि वह दक्षिण दिल्ली स्थित जवाहरलाल नेहरू स्टेडियम व नई दिल्ली में सुबह पांच बजे से दोपहर 12 बजे तक आने से बचें। दिल्ली पुलिस के प्रवक्ता कार्यालय के अनुसार, एयरटेल दिल्ली हाफ मैराथन में छह तरह की दौड़ आयोजित की जाएंगी। 21.97 किमी की हाफ मैराथन महिला व पुरुष दौड़, 21.097 की हाफ मैराथन ओपन, 10 किमी की टाइम्ड, तीन किमी की चैंपियन विद डिसएबिलिटी, तीन किमी की सीनियर सिटीजंस रन और पांच किमी की ग्रेट दिल्ली रन आयोजित की जाएगी।
दिल्ली पुलिस के पीसीआर कर्मियों ने सात मिनट में अगवा युवक को बदमाशों के चंगुल से छुड़ा लिया। बदमाश उसे कार में अगवा कर ले जा रहे थे। पुलिस टीम को देखकर तीन बदमाश कार से उतरकर फरार हो गए, जबकि पुलिस ने कार चला रहे बदमाश को गिरफ्तार कर लिया। गिरफ्तार बदमाश पर चोरी के तीन मामले दर्ज हैं। पुलिस अपहरण और लूटपाट का मामला दर्ज कर फरार बदमाशों की पहचान करने में जुटी है। पुलिस उपायुक्त शरत सिन्हा ने बताया कि शुक्रवार दोपहर पुलिस नियंत्रण कक्ष को पीड़ित के भाई ने फोन कर बताया कि कुछ बदमाश उसके भाई को जनकपुरी स्थित आकाश इंस्टीट्यूट के पास से कार में अगवा कर ले जा रहे हैं। कार के शीशे पर हाई लैंडर लिखा हुआ है। पीसीआर वैन में तैनात एएसआई देवेंद्र सिंह, गनमैन महिला सिपाही गोमती और चालक दीपक ने तुरंत हरकत में आकर बदमाशों की कार के भागने की दिशा में उनका पीछा किया।